SKRIFTLIG FORESPØRGSEL E-3848/00

af Giovanni Pittella (PSE) til Kommissionen

(7. december 2000)

Om: Handel med menneskelige organer

Vil Kommissionen, og på dennes vegne Kommissionens formand, Romano Prodi, under henvisning til:

- at den europæiske presse i de seneste dage har beskæftiget sig indgående med den moldaviske indenrigsministers advarsel vedrørende handel med organer, der hovedsagelig kommer fra fattige lande som f.eks. Guatemala, Brasilien, Argentina, Ecuador og Paraguay, men også fra Nordafrika og Østeuropa og er bestemt til Vesten og Mellemøsten;

- at handel med organer fra levende mennesker er tilladt i Indien, og at der i perioden 1990-1993 solgtes over 2 000 nyrer til velhavende syge i vestlige og mellemøstlige lande;

- at omkring 960 syge i de arabiske Golfstater i henhold til pålidelige skøn skulle have købt en nyre i Indien, Egypten, Irak eller Filippinerne til priser, der i 1998 svingende mellem 30 000 dollar for et hjerte og 20 000 dollar for en nyre købt over Internet, og at disse priser i 1999 steg til 100 000 dollar for et hjerte og en bygspytkirtel og 30 000 dollar for en nyre;

- at der i betragtning af dette og andre foruroligende fænomener må ske en styrkelse af det internationale samarbejde og af Europol's rolle inden for kriminalitetsbekæmpelse gennem en specifik og hurtig kontrolaktion og grænsepolitiindsats;

oplyse, hvilke officielle oplysninger den kan forelægge om dette fænomen, og hvilke initiativer den allerede har truffet eller agter at træffe for at imødegå udbredelsen af dette triste fænomen?

Svar afgivet på Kommissionens vegne af António Vitorino

(15. marts 2001)

Kommissionen kender generelt de oplysninger, det ærede medlem har fremlagt.

Handel med menneskelige organer udgør en alvorlig forbrydelse, som det kun er muligt at bekæmpe effektivt ved hjælp af et tæt samarbejde på internationalt plan. Fjernelse af organer indgår også som en del af FN's protokol om forebyggelse, bekæmpelse og retsforfølgning af menneskehandel, der supplerer FN's konvention om bekæmpelse af grænseoverskridende, organiseret kriminalitet. Den 13. december 2000 undertegnede Kommissionen protokollen på Fællesskabets vegne i Palermo. Hidtil har man dog ikke i Rådets arbejdsgrupper vedrørende retlige og indre anliggender drøftet handel med menneskelige organer.

Endvidere har Europol været fuldt operationelt siden juli 1999. Dets mandat omfatter menneskehandel, som handel med menneskelige organer indgår som en del af.

Kommissionen finder det nødvendigt for medlemsstaterne og Europol at forbedre deres samarbejde på dette område for derved at sikre en mere effektiv politik til bekæmpelse af denne forbrydelse.

I den forbindelse skal der mindes om betydningen af EF-traktatens artikel 152. Det kræves heri, at Fællesskabet vedtager foranstaltninger til fastsættelse af en høj standard for kvaliteten og sikkerheden af organer og stoffer af menneskelige oprindelse, blod og blodprodukter.

I medfør af den nye strategi på sundhedsområdet(1), som bl.a. er udformet med henblik på opfylde disse krav, er der blevet opstillet en række målsætninger for så vidt angår transplantationer (jf. bilag 2.1). Et af de foreslåede mål er at udvikle og forvalte et fællesskabsnet vedrørende organer og stoffer af menneskelig oprindelse. Der vil i tæt samarbejde med medlemsstaterne blive set nærmere på mulighederne for, at et sådan net også kan spille en rolle i forbindelse med bekæmpelse af ulovlig handel med organer.

(1) KOM(2000) 285 endelig udg.